**Білет № 3**

**Пытанне 1. *Хрысціянізацыя беларускіх зямель у Х-ХІІІ стст.: прычыны і значэнне прыняцця хрысціянства, рэлігійныя дзеячы-асветнікі***

**Прычыны прыняцця хрысціянства.** Язычніцтва мела глыбокія карані на славянскіх землях. Яно давала адказы на асноўныя пытанні, якія хвалявалі чалавека. Язычніцкія міфы тлумачылі паходжанне свету, людзей, розных прыродных з’яў і г. д. Але паступова язычніцкі светапогляд перастаў адпавядаць патрабаванням грамадства.

Язычніцтва не было адзінай рэлігіяй: у кожнага саюзу плямёнаў былі свае галоўныя багі. У агульнай дзяржаве такое становішча не магло доўга захоўвацца. Патрабаваліся і новыя пісьмовыя законы, якія б зацвярджалі каштоўнасць чалавечага жыцця.

Ужо з часоў рассялення ва Усходняй Еўропе славяне былі знаёмы з хрысціянствам. Яны падтрымлівалі цесныя сувязі з найбуйнейшай хрысціянскай краінай — Візантыяй. Дзякуючы дзейнасці вялікіх асветнікаў Кірылы і Мяфодзія з’явілася славянская азбука. На стараславянскую мову былі перакладзены свяшчэнныя кнігі.

Хрысціянства прапаноўвала больш ясныя адказы на пытанні аб узаемаадносінах грамадства і князя. Хрысціянская вера замацоўвала аўтарытэт дзяржаўнай улады. Яна давала разуменне таго, што ўлада дадзена ад Бога і да яетрэба ставіцца з павагай. Той, хто ёю валодае, нясе большую адказнасць перад Усявышнім.

Пранікненне хрысціянства на землі ўсходніх славян пачалося яшчэ да стварэння дзяржавы. Найбольш важнай падзеяй стала прыняцце хрысціянства кіеўскім князем Уладзімірам у 988 г. Ён паслужыў прыкладам для сваіх падданых. З гэтага часу Старажытная Русь афіцыйна стала хрысціянскай дзяржавай.

**Першыя хрысціяне на беларускіх землях.** Пра імёны першых хрысціян беларускіх зямель мы ніколі не даведаемся. Гэта маглі быць скандынаўскія воіны, якія служылі ў Візантыі і пасля прыйшлі на землі Полаччыны ці Тураўшчыны, або хрысціяне з акружэння іншаземных нявест мясцовых князёў.

Між тым у гісторыі захаваліся імёны першых хрысціян — прадстаўнікоў княжацкай сям’і, якія найбольш садзейнічалі пашырэнню хрысціянства. У Полацкім княстве гэта былі Рагнеда і яесын Ізяслаў. Летапіс сведчыць, што Рагнеда перад смерцю пастрыглася ў манахіні пад імем Анастасія. З летапісу вядома таксама, што і князь Ізяслаў быў вельмі набожным і старанна чытаў царкоўныя кнігі.

Прыняцце хрысціянства ў якасці дзяржаўнай рэлігіі ўсходніх славян запатрабавала стварэння царкоўнай арганізацыі. Была ўтворана *мітраполія* з цэнтрам у Кіеве*.* Яна з’яўлялася часткай Грэчаскай царквы.

На чале мітраполіі стаяў мітрапаліт. Ён прызначаўся канстанцінопальскім патрыярхам. Мітраполія падзялялася на *епархіі*, якімі кіравалі *епіскапы*. Да пачатку XIII ст. на Русі было створана 16 епархій, у тым ліку Полацкая і Тураўская. У Полацку епархія ўзнікла **каля 992 г.**

Імёны першых полацкіх епіскапаў засталіся невядомымі. Толькі ў пачатку XII ст. узгадваецца полацкі епіскап Міна. Епархія ў Тураўскім княстве была заснавана ў **1005 г.** Першым яе епіскапам называецца Фама.

З канца Х ст. хрысціянства хутка пашырылася сярод усходніх славян. Пра поспехі хрысціянізацыі сведчыла шырокае будаўніцтва цэркваў і манастыроў. Толькі мураваных цэркваў у Полацку ў XII ст. налічвалася не менш за дзесяць. Намнога больш было драўляных цэркваў.

Аднак пераканаць нядаўніх язычнікаў адмовіцца ад веры сваіх продкаў было няпроста. Не да кожнага чалавека, асабліва ў глухіх лясных краях, мог дайсці добра адукаваны прапаведнік. Патрэбны быў час, каб стварыць школы для падрыхтоўкі святароў.

Многія людзі працягвалі адзначаць язычніцкія святы і нават патаемна маліцца старым багам. Яшчэ шмат гадоў пасля хрышчэння Русі з’яўляліся язычніцкія вешчуны. Усіх незадаволеных яны заклікалі вярнуцца да ранейшай веры. Таму лічыцца, што доўгі час пасля прыняцця хрысціянства на беларускіх землях існавала *дваяверства*.

**Рэлігійна-асветніцкія дзеячы.** Пашырэнне хрысціянства на беларускіх землях з цягам часу прынесла свой плён. З’явіліся асветнікі, жыццё якіх было сапраўдным узорам хрысціянскага жыцця. Сярод іх найбольш вядомымі сталі Ефрасіння Полацкая і Кірыла Тураўскі.

**Ефрасіння Полацкая** (пры нараджэнні — Прадслава) паходзіла з княжацкай сям’і. Яна была ўнучкай знакамітага Усяслава Полацкага. Князёўна павінна была выйсці замуж, каб замацаваць які- небудзь палітычны саюз свайго бацькі. Але яна абрала іншы шлях: прыняла пострыг у жаночым манастыры. Княжацкае паходжанне дазволіла Ефрасінні актыўна займацца асветніцкай дзейнасцю.

Яна заснавала два манастыры і садзейнічала пабудове дзвюх мураваных цэркваў — у імя Святога Спаса і ў гонар Багародзіцы. У келлі пры Полацкім Сафійскім саборы асветніца перапісвала кнігі. Магчыма таксама, што яна стварыла школу для навучання грамаце. Сваё жыццё яна скончыла падчас падарожжа ў Іерусалім у 1167 г. Святую Ефрасінню вернікі лічаць заступніцай беларускай зямлі.

**Кірыла Тураўскі** яшчэ пры жыцці набыў вядомасць як выдатны пісьменнік і прамоўца. Кірыла пакінуў вялікую літаратурную спадчыну: ім напісаны ≪Словы≫ (казанні) на некаторыя вялікія царкоўныя святы, павучанні, малітвы, каноны. Яны шмат разоў перапісваліся нароўні з творамі візантыйскіх багасловаў. Як і Ефрасіння Полацкая, Кірыла Тураўскі стаў адным з найбольш шанаваных святых Беларусі.

Пра жыццё Кірылы, які нарадзіўся каля 1113 г. (па іншай версіі, у 1130-я гг.) у Тураве, вядома няшмат. У «Жыціі» Кірылы распавядаецца: «Сын заможных бацькоў, ён не любіў, аднак, багацця і тленнай славы гэтага свету, але найперш стараўся спасцігнуць вучэнне боскіх кніг і добра напрактыкаваўся ў святых пісаннях». Ён прыняў манаскі пострыг, а пасля стаў першым вядомым на Русі «стоўпнікам» (зачыніўся ў манастырскай вежы, каб цалкам аддацца роздуму і малітвам). Вядома, што ў 1169 г. Кірыла па просьбе князя і гараджан быў вылучаны на пасаду тураўскага епіскапа.

**Вынікі і значэнне пашырэння хрысціянства.**

Хрысціянства значна змяніла ўсходнеславянскае грамадства. Людзі пачалі імкнуцца да выратавання сваёй бессмяротнай душы. Для гэтага ім трэба было выконваць царкоўныя запаведзі і не рабіць кепскіх учынкаў. Хрысціянства заклікала чалавека жыць па прынцыпе “не рабі бліжняму таго, чаго не жадаеш сабе». Гэта садзейнічала ўсталяванню добрых адносін паміж людзьмі.

Хрысціянскае веравучэнне патрабавала ад чалавека цярпліва зносіць пакуты зямнога жыцця. Лічылася, што гэтыя выпрабаванні дадзены суразмерна чалавечым магчымасцям. Хрысціянская царква забараняла ахвярапрынашэнні жывёл і чалавека, што здаралася ў язычнікаў. Паступова адыходзілі ў мінулае кроўная помста, мнагажонства. Прыняцце хрысціянства аказала значны ўплыў на развіццё культуры беларускіх зямель. Дзякуючы яму з’явіліся *мураванае дойлідства*, іканапіс, фрэскавы жывапіс. Пасля хрышчэння тут распаўсюдзілася пісьменнасць на стараславянскай мове. Праз пасрэдніцтва Візантыі ўсходнія славяне змаглі дакрануцца да здабыткаў антычнай культуры.